Barnebokmessa i Bologna

Barnebokmessa i Bologna, på italiensk La Fiera del Libro per Ragazzi og engelsk The Bologna Children's Book Fair, er verdens ledende internasjonale bokmesse for barne- og ungdomsbøker, samt salgsmesse for filmer og multimedia for barn. Messa varer ei knapp uke og blir arrangert hver vår i universitetsbyen Bologna i Italia. Den ble første gang holdt i 1964.

Innhold og omfang 

Barnebokmessa i Bologna er først og fremst en handelsmesse og vareutstilling for bokbransjen, der forlag, salgs- og produksjonsfirmaer presenterer, kjøper og selger bøker og multimediaprodukter beregnet på barn og unge. Utstillinga fyller 20 000 m² fordelt på sju haller i byens faste messeområde. Den italienske delen er den største, men den internasjonale deltakelsen er betydelig. Arrangementet omfatter også bokfaglige seminarer, en åpen publikumsdag og en utstilling av internasjonale barnebokillustrasjoner. 

Bokmessa omfattet i 2008 mer enn 1200 utstillere fra til sammen 66 land. Forfattere, illustratører og oversettere fra hele verden deltar som gjester og observatører. Messa blir også besøkt av omkring 800 akkrediterte journalister.

Norsk deltakelse 
Flere norske forlag er representert med egne stands på bokmessa, gjerne ved siden av forlag fra andre nordiske land. Også Norla (senter for norsk skjønn- og faglitteratur i utlandet) deltar aktivt. I tillegg besøker enkelte norske forfattere, illustratører og bibliotekarer messa som et faglig og sosialt møtested.

Bologna Ragazzi Award 

Arrangørene av barnebokmessa i Bologna deler årlig ut Bologna Ragazzi Award (BRAW), en internasjonal barnebokpris som går til de beste bidragene sendt inn fra forlag fra mange land. Prisen har stort sett vært delt i kategoriene fiction, non-fiction og new horizons. Den norske forfatteren og designeren Stian Hole vant denne prisen i klassen illustrert bok i 2007 med billedboka Garmanns sommer, mens tegneren Øyvind Torseter vant med sin nesten ordløse, katalogpregede billedbok Avstikkere året etter. Begge ble opprinnelig utgitt på Cappelen forlag.

Prisvinnere (utvalg) 

 1998
 Quint Buchholz: Der Sammler der Augenblicke (Tyskland)
 2001
 Hans-Joachim Gelberg: Großer Ozean (Tyskland)
 2004
 Non-Fiction: Wolf Erlbruch: Die große Frage (Tyskland) og Peter Sís: The Tree of Life (USA)
 2005
 New Horizons: Rwandisk utgave av John Kilaka: Ubucuti bw’imbeba n’inzovu («Gode venner»)
 2006
 Fiction: Heinz Janisch: Rote Wangen, illustrert av Aljoscha Blau (Tyskland)
 Non-Fiction: Henning Wiesner, Walli Müller: Müssen Tiere Zähne putzen? (Tyskland)
 New Horizons: Elisabeth Foch: Días tonaltin (Mexico)
 Special Award Words and Music: Wynton Marsalis: Jazz A•B•Z: An A to Z Collection of Jazz Portraits (USA), illustrert av  Paul Rogers; rosende omtale av Davide Cali: Piano Piano (Frankrike)
 2007
 Fiction: Stian Hole (tekst og illustrasjon): Garmanns sommer (Norge)
 Non-Fiction: Jean-Bernard Pouy, illustrert av Serge Bloch: L’encyclopédie des cancres des rebelles et autres génies (Frankrike)
 Rosende omtale av Armin Abmeier: Hör zu, es ist kein Tier so klein, das nicht von dir ein Bruder könnte sein (Tyskland)
 New Horizons: Menena Cottin, illustrert av Rosana Faría: El libro negro de los colores («Fargenes svartebok») (Mexico)
 2008
 Fiction: Øyvind Torseter (tekst og illustrasjon): Avstikkere (Norge)
 Non-Fiction: Peter Sís (tekst og illustrasjon):, The Wall (USA)
 Children Poetry: Julian Tuwim: Wiersze dla dzieci (Polen)
 New Horizons: Gita Wolf og Sirish Rao, illustrert av Bhajju Shyam: The Night Life of Trees (India)
 2009:
 Fiction: Ajubel: Robinson Crusoe (Spania)
 Non-fiction: Guillaume Duprat: Le Livres des terres imaginées (Frankrike)
 New Horizons: Saki, illustrert av Alba Maria Rivera: El contador de cuentos (Venezuela)
 Opera Prima: Kevin Waldron: Mr. Peek and the Misunderstanding at the Zoo (Storbritannia)

Annet 
IBBY (International Board on Books for Young People) deler ut sin pris H.C. Andersen-prisen under messa. Fra 2009 blir i tillegg vinneren av Litteraturprisen til minne om Astrid Lindgren (ALMA), verdens største barnebokpris, bekjentgjort under messa ved en direktesending fra Sverige.

Bokmessa i Frankfurt er en annen viktig arena for handel med norske og internasjonale barnebøker.

Eksterne lenker 
 
 Barnebokmessas nettpresentasjon (på engelsk og italiensk)

Barnelitteratur
Italiensk kultur
Bologna
Bokmesser